અમદાવાદ વડોદરા એક્સપ્રેસ-વેના સંચાલકો દ્વારા રોડના સમારકામ પ્રત્યે પણ જાણે કે વ્હાલાં-દવલાની નીતિ અપનાવવામાં આવી રહી છે કેમકે આણંદ તરફથી અમદાવાદ તરફ જતા એક્સપ્રેસ-વેના એક્ઝિટ રોડ ઉપર એક્સપ્રેસ ઓથોરિટી દ્વારા અવારનવાર રોડની સાઈડોનું જંગલ કટિંગ ઉપરાંત રોડની ધારોમાં ભરાઇ જતાં માટી-રેતી, કપચીનું સાફ-સફાઈ કામ હાથ ધરવામાં આવે છે. તેવી જ રીતે રોડનું સમારકામ પણ હાથ ધરવામાં આવે છે. પરંતુ અમદાવાદ તરફથી આવીને ભાલેજ તરફ જવાના રોડ પર છેલ્લા કેટલાય સમયથી જંગલ કટિંગ સાફસફાઇ અભિયાન કે સમારકામ હાથ ધરવામાં આવ્યું નથી. જેના કારણે ભાલેજ જવાના રોડ ઉપર મોટા મોટા ગાબડાં પડી ગયા છે તેમાંય આ રોડની સાઇડમાં કપચીના ઢગલા જામી ગયા હોવાથી હાલમાં વરસાદમાં પાણીનો નિકાલ થતો ન હોવાથી અકસ્માત સર્જાવાની સાથે સાથે ડામર અને પાણીને વેર હોય પાણી ભરાઈ જવાથી સતત વાહનોની અવરજવરના કારણે આ રોડ ઉપર ખાડાઓનું સામ્રાજ્ય દિવસે દિવસે વધતુ જાય છે રોડની બંને ધારોમાં જે તે સમયે પાણીના નિકાલ માટે વ્યવસ્થા કરવામાં આવી હતી. પરંતુ હાલમાં પાણીના નિકાલ માટેના તમામ રસ્તા કપચીના ઢગલાઓથી પૂરાઈ ગયા હોવાથી પાણીનો નિકાલ ન થવાથી રોડનું નુકસાન દિવસે દિવસે વધી રહ્યું છે.